CELEX: 32014L0058
Language: el
Date: 2014-04-16 00:00:00
Title: Εκτελεστική οδηγία 2014/58/ΕΕ της Επιτροπής, της 16ης Απριλίου 2014, για τη δημιουργία, σύμφωνα με την οδηγία 2007/23/ΕΚ του Ευρωπαϊκού Κοινοβουλίου και του Συμβουλίου, συστήματος για την ιχνηλασιμότητα των ειδών πυροτεχνίας (Κείμενο που παρουσιάζει ενδιαφέρον για τον ΕΟΧ)

17.4.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 115/28
            
         ΕΚΤΕΛΕΣΤΙΚΉ ΟΔΗΓΊΑ 2014/58/ΕΕ ΤΗΣ ΕΠΙΤΡΟΠΉΣ
   της 16ης Απριλίου 2014
   για τη δημιουργία, σύμφωνα με την οδηγία 2007/23/ΕΚ του Ευρωπαϊκού Κοινοβουλίου και του Συμβουλίου, συστήματος για την ιχνηλασιμότητα των ειδών πυροτεχνίας
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2007/23/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007, σχετικά με τη διάθεση στην αγορά ειδών πυροτεχνίας (1), και ιδίως το άρθρο 18 παράγραφος 2 στοιχείο α),
   Εκτιμώντας τα ακόλουθα:
   
               (1)
            
            
               Η οδηγία 2007/23/ΕΚ θεσπίζει κανόνες για την ασφάλεια των ειδών πυροτεχνίας στην αγορά της Ένωσης και προβλέπει τη δημιουργία συστήματος ιχνηλασιμότητας σε επίπεδο Ένωσης.
            
         
               (2)
            
            
               Για να εξασφαλίζεται η ιχνηλασιμότητα των ειδών πυροτεχνίας θα πρέπει τα είδη αυτά να φέρουν σήμανση με αριθμό καταχώρισης βάσει ενός ομοιόμορφου συστήματος αρίθμησης. Οι κοινοποιημένοι οργανισμοί θα πρέπει να τηρούν μητρώο με τους αριθμούς καταχώρισης που χορηγούν κατά την εκτέλεση των διαδικασιών αξιολόγησης της συμμόρφωσης. Το σύστημα αυτό θα διασφαλίζει την ταυτοποίηση των ειδών πυροτεχνίας και των κατασκευαστών τους σε όλα τα στάδια της αλυσίδας εφοδιασμού. Οι κατασκευαστές και οι εισαγωγείς θα πρέπει να τηρούν μητρώα με τους αριθμούς καταχώρισης των ειδών πυροτεχνίας που καθίστανται διαθέσιμα στην αγορά και να κοινοποιούν τις εν λόγω πληροφορίες στις αρμόδιες αρχές ύστερα από σχετικό αίτημα.
            
         
               (3)
            
            
               Το ενιαίο σύστημα αρίθμησης βασίζεται σε στοιχεία που έχουν ήδη τεθεί σε εφαρμογή σύμφωνα με τα ισχύοντα εναρμονισμένα πρότυπα και, συνεπώς, θα επιφέρει μικρή πρόσθετη επιβάρυνση στους οικονομικούς φορείς.
            
         
               (4)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που συστάθηκε δυνάμει της οδηγίας 2007/23/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Αριθμός καταχώρισης
   1.   Τα είδη πυροτεχνίας φέρουν έναν αριθμό καταχώρισης, ο οποίος περιέχει τα εξής:
   
               α)
            
            
               τον τετραψήφιο αριθμό ταυτοποίησης του κοινοποιημένου οργανισμού που εξέδωσε πιστοποιητικό εξέτασης τύπου ΕΚ σύμφωνα με τη διαδικασία αξιολόγησης της συμμόρφωσης που αναφέρεται στο άρθρο 9 στοιχείο α) της οδηγίας 2007/23/ΕΚ (Ενότητα Β) ή πιστοποιητικό συμμόρφωσης σύμφωνα με τη διαδικασία αξιολόγησης της συμμόρφωσης που αναφέρεται στο άρθρο 9 στοιχείο β) της οδηγίας 2007/23/ΕΚ (Ενότητα Ζ) ή έγκριση συστήματος ποιότητας που αναφέρεται στο άρθρο 9 στοιχείο γ) της οδηγίας 2007/23/ΕΚ (Ενότητα Η)·
            
         
               β)
            
            
               την κατηγορία του είδους πυροτεχνίας για το οποίο η συμμόρφωση πιστοποιείται σε συντετμημένη μορφή, με κεφαλαία:
               
                           —
                        
                        
                           F1, F2, F3 και F4 για τα πυροτεχνήματα των κατηγοριών 1, 2, 3 και 4, αντίστοιχα,
                        
                     
                           —
                        
                        
                           Τ1 ή Τ2 για τα είδη πυροτεχνίας για το θέατρο των κατηγοριών T1 και T2, αντίστοιχα,
                        
                     
                           —
                        
                        
                           Ρ1 ή Ρ2 για άλλα είδη πυροτεχνίας των κατηγοριών Ρ1 και Ρ2, αντίστοιχα·
                        
                     
         
               γ)
            
            
               τον αριθμό επεξεργασίας που χρησιμοποιήθηκε από τον κοινοποιημένο οργανισμό για το είδος πυροτεχνίας.
            
         2.   Ο αριθμός καταχώρισης διαρθρώνεται ως εξής: «XXXX — YY — ZZZZ…», όπου το μέρος XXXX αναφέρεται στο στοιχείο α) της παραγράφου 1, το μέρος YY αναφέρεται στο στοιχείο β) της παραγράφου 1 και το μέρος ZZZZ… αναφέρεται στο στοιχείο γ) της παραγράφου 1.
   Άρθρο 2
   Υποχρεώσεις των κοινοποιημένων οργανισμών
   1.   Οι κοινοποιημένοι οργανισμοί που πραγματοποιούν τις διαδικασίες αξιολόγησης της συμμόρφωσης σύμφωνα με το άρθρο 9 της οδηγίας 2007/23/ΕΚ τηρούν μητρώο των ειδών πυροτεχνίας για τα οποία έχουν εκδώσει πιστοποιητικά εξέτασης τύπου ΕΚ συμμόρφωσης σύμφωνα με τη διαδικασία αξιολόγησης της συμμόρφωσης που αναφέρεται στο άρθρο 9 στοιχείο α) της οδηγίας 2007/23/ΕΚ (Ενότητα Β) ή πιστοποιητικά συμμόρφωσης σύμφωνα με τη διαδικασία αξιολόγησης της συμμόρφωσης που αναφέρεται στο άρθρο 9 στοιχείο β) της οδηγίας 2007/23/ΕΚ (Ενότητα Ζ) ή εγκρίσεις συστήματος ποιότητας σύμφωνα με τη διαδικασία αξιολόγησης της ποιότητας που αναφέρεται στο άρθρο 9 στοιχείο γ) της οδηγίας 2007/23/ΕΚ (Ενότητα Η)· με το μορφότυπο που παρατίθεται στο παράρτημα της παρούσας οδηγίας.
   Το μητρώο των ειδών πυροτεχνίας περιλαμβάνει τουλάχιστον τις πληροφορίες σχετικά με τα θέματα που ορίζονται στο παράρτημα. Οι εν λόγω πληροφορίες διατηρούνται επί τουλάχιστον 10 έτη από την ημερομηνία κατά την οποία οι κοινοποιημένοι οργανισμοί εξέδωσαν τα πιστοποιητικά ή τις εγκρίσεις που αναφέρονται στο πρώτο εδάφιο.
   Οι κοινοποιημένοι οργανισμοί ενημερώνουν τακτικά το μητρώο, το οποίο και καθιστούν δημοσίως διαθέσιμο στο διαδίκτυο.
   2.   Όταν η κοινοποίηση ενός οργανισμού αξιολόγησης της συμμόρφωσης ανακαλείται, ο εν λόγω οργανισμός μεταβιβάζει το μητρώο σε κάποιον άλλο κοινοποιημένο φορέα ή την αρμόδια αρχή του οικείου κράτους μέλους.
   Άρθρο 3
   Υποχρεώσεις κατασκευαστών και εισαγωγέων
   Οι κατασκευαστές και οι εισαγωγείς ειδών πυροτεχνίας:
   
               α)
            
            
               τηρούν αρχείο όλων των αριθμών καταχώρισης των ειδών πυροτεχνίας που παράγονται ή εισάγονται από αυτούς μαζί με την εμπορική ονομασία, τον γενικό τύπο και υποτύπο τους, κατά περίπτωση, και τον τόπο κατασκευής για τουλάχιστον 10 έτη αφότου το είδος έχει διατεθεί στην αγορά·
            
         
               β)
            
            
               μεταβιβάζουν το αρχείο στις αρμόδιες αρχές σε περίπτωση παύσης της δραστηριότητας του κατασκευαστή ή του εισαγωγέα·
            
         
               γ)
            
            
               παρέχουν στις αρμόδιες αρχές και στις αρχές εποπτείας της αγοράς όλων των κρατών μελών, κατόπιν αιτιολογημένης αίτησης, τις πληροφορίες που αναφέρονται στο στοιχείο α).
            
         Άρθρο 4
   Μεταφορά στο εθνικό δίκαιο
   1.   Τα κράτη μέλη θεσπίζουν και δημοσιεύουν, έως τις 30 Απριλίου 2015 το αργότερο, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Κοινοποιούν αμέσως στην Επιτροπή το κείμενο των εν λόγω διατάξεων.
   Εφαρμόζουν τις διατάξεις αυτές από τις 17 Οκτωβρίου 2016.
   Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 5
   Έναρξη ισχύος
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 6
   Η παρούσα οδηγία απευθύνεται στα κράτη μέλη.
   
      Βρυξέλλες, 16 Απριλίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 154 της 14.6.2007, σ. 1.
   
      ΠΑΡΑΡΤΗΜΑ
      
         Μορφότυπο του μητρώου που αναφέρεται στο άρθρο 2 παράγραφος 1
      
      
                  Αριθμός καταχώρισης
               
               
                  Ημερομηνία έκδοσης πιστοποιητικού εξέτασης τύπου ΕΚ (Ενότητα Β), πιστοποιητικού συμμόρφωσης (Ενότητα Ζ) ή έγκρισης συστήματος ποιότητας (Ενότητα Η) και ημερομηνία λήξης της ισχύος, κατά περίπτωση
               
               
                  Κατασκευαστής
               
               
                  Είδος προϊόντος (γενικό) και υποτύπος, κατά περίπτωση
               
               
                  Ενότητα συμμόρφωσης του σταδίου παραγωγής (1)
                  
               
               
                  Κοινοποιημένος οργανισμός που αναλαμβάνει αξιολόγηση συμμόρφωσης του σταδίου παραγωγής (1)
                  
               
               
                  Πρόσθετα στοιχεία
               
            
                   
               
               
                   
               
               
                   
               
               
                   
               
               
                   
               
               
                   
               
               
                   
               
            
         (1)  Πρέπει να συμπληρώνεται πάντα αν τελεί υπό την ευθύνη του κοινοποιημένου οργανισμού που πραγματοποιεί τη διαδικασία αξιολόγησης της συμμόρφωσης, που αναφέρεται στο άρθρο 9 στοιχείο α) της οδηγίας 2007/23/ΕΚ (Ενότητα Β). Δεν απαιτείται για τις διαδικασίες αξιολόγησης της συμμόρφωσης που αναφέρονται στο άρθρο 9 στοιχεία β) και γ) (Ενότητες Ζ και H). Πρέπει να παρέχονται στοιχεία (όταν είναι γνωστά), εάν εμπλέκεται κάποιος άλλος κοινοποιημένος οργανισμός.